અમારા બીજા એક મિત્રની પાંચ સાળીઓ શહેરમાં છે. એમનાં પત્ની અને બીજી એની પાંચ બહેનો – આજેય બહેનોએ સિન્ડિકેટ બનાવી છે. પાંચમાંથી ત્રણ બહેનોને ત્યાં એકસાથે બાવાં-જાળાં પડે અને આ ત્રણેયનાં બાળકો-પતિઓ બીજી ત્રણ બહેનોને ત્યાં એટલો વખત રહે. આવી વ્યવસ્થા ઊભી કરવામાં આવી છે. છેલ્લાં ત્રણ વરસથી આ વ્યવસ્થા સફળતાપૂર્વક ચાલી રહી છે. આ વ્યવસ્થાને કારણે સાઢુભાઈઓને એકબીજા આગળ હૈયું ખોલવાની તક મળે છે. પરિણામે એકને ડાયાબિટીસમાં ને બીજા ત્રણને બ્લડપ્રેશરમાં ઘણી રાહત રહે છે.